མཁས་གྲུབ་རིན་པོ་ཆེ་ནི་སྐུ་ན་ཚོད་ཕྲ་མོ་དེ་ཙམ་ནས་འཆད་རྩོད་རྩོམ་གསུམ་གང་ལའང་ཐོགས་པ་མེད་པ་ཞིག་སྟེ།དགུང་ལོ་བཅོ་བརྒྱད་བཞེས་པའི་ཚེ་རྗེ་བཙུན་འཇམ་པའི་དབྱངས་སྨྲ་བའི་སེང་གེ་ལ་བསྟོད་པ།འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ།།མཚན་དཔེས་རབ་ཏུ་བརྒྱན་པ་གཞོན་ནུའི་སྐུ།།ཚངས་དབྱངས་ལྡན་པ་ཆོས་རབ་སྟོན་པའི་གསུང་།།ཤེས་བྱ་མ་ལུས་ཅིག་ཅར་མཁྱེན་པའི་ཐུགས།།མངའ་བ་འཇམ་པའི་དབྱངས་ལ་ཕྱག་འཚལ་ལོ།།མ་ལུས་སྐྱེ་དགུའི་མགོན་གྱུར་བཅོམ་ལྡན་འདས།།མ་རིག་མུན་སེལ་སྨྲ་བའི་སེང་གེ་ལ།།མ་ཡེངས་སེམས་ཀྱིས་གུས་པས་གསོལ་འདེབས་ཀྱིས།།མ་དག་བློ་ཅན་བདག་ཅག་རབ་ཏུ་སྐྱོངས།།རི་དྭགས་རྒྱལ་བོ་ཅན་པར་བསྒྱིངས་པའི་སྟེང་།།ཆུ་སྐྱེས་གཞོན་ནུ་རབ་ཏུ་རྒྱས་པ་དང་།བདུད་རྩིའི་འོད་ཅན་ཀུན་ནས་གང་བ་ཡི།།གདན་ལ་རོལ་པས་བཞུགས་པ་ཞི་བའི་སྐུ།།པདྨ་རཱ་གའི་མདོག་འདྲ་རྒྱལ་བའི་སྲས།།ཞལ་གྱི་དཀྱིལ་འཁོར་འཛུམ་པའི་མདངའ་ལྡན་ཞིང་།།ཨུཏྤལ་ཟུང་གི་རྩ་བ་ཉེར་བསྟེན་པའི།།ཆོས་འཆད་ཕྱག་གིས་ཐུགས་ཀར་རྣམ་པར་བརྒྱན།།སྙན་གྱི་ཐད་དུ་ཆུ་འཕྲོག་འདབ་རྒྱས་པའི།།གེ་སར་སྙིང་བོ་གཡས་སུ་རལ་གྲི་དང་།།གཡོན་པ་གླེགས་བམ་མཆོག་གིས་ཉེར་མཛེས་ཤིང་།།ཤིན་ཏུ་འགྱིང་བ་འགྲོ་བའི་མགོན་གཅིག་པུ།།མཐོན་མཐིང་རལ་བའི་ཐོར་ཚུགས་རབ་འཁྱིལ་བར།།ཉིད་ཀྱི་རིགས་མཚན་མི་འཁྲུགས་རྒྱན་ལྡན་ཞིང་།།སྙན་ཆ་གདུབ་ཀོར་དར་གྱི་ཅོད་པན་གྱིས།།མཆོག་ཏུ་མཛེས་ཀྱང་བལྟ་བས་ངོམས་པ་མིན།།ཐུན་མཚམས་ཕམ་བྱེད་མཛེས་པའི་སྐུ་དེ་ལ།།རིན་ཆེན་ཕྲེང་བ་འོད་ཀྱི་དྲ་བ་ཅན།།ཟླ་བའི་དུམ་བུ་ལྟར་དཀར་དོ་ཤལ་གྱིས།།མཆོག་ཏུ་མཛེས་པས་བློ་ལྡན་ཡིད་འཕྲོག་བྱེད།།གང་ཞིག་ཅུང་ཟད་ཁྱོད་ལ་བརྟེན་པས་ཀྱང་།།འཁོར་བའི་སྡུག་བསྔལ་མཐའ་དག་བསྙིལ་བྱེད་ན།།ཁྱོད་ཉིད་ཁོ་ན་མགོན་དུ་བྱེད་པ་ཡིས།།བློ་ལྡན་རྣམས་ལ་ཀུན་མཁྱེན་ག་ལ་རིང་།།དེས་ན་རྒྱལ་སྲས་ཐུ་བོ་ཡོན་ཏན་གཏེར།།མཚུངས་མེད་སྨྲ་བའི་དབང་ཕྱུག་ཞབས་པད་ལ།།རྟག་ཏུ་གུས་པས་མགོ་བོ་འདུད་པར་བགྱི།།སྐྱེ་བ་ཀུན་ཏུ་རྗེས་སུ་གཟུང་དུ་གསོལ།།དེ་ལྟར་བདག་གིས་བསྒྲིམས་ཏེ་བསྟོད་མོད་ཀྱིས།།བཅོམ་ལྡན་ཁྱོད་ཀྱི་ཡོན་ཏན་ཆ་ཙམ་ཡང་།།བརྗོད་པར་མ་ནུས་བློ་གྲོས་ཤིན་ཏུ་ངལ།།ད་ནི་ཐོགས་མེད་སྨྲ་བའི་མཆོག་གྱུར་ཅིག།བདག་གིས་འདི་ལྟར་རྗེ་བཙུན་འཇམ་པའི་དབྱངས།།ཅུང་ཟད་བསྟོད་ལས་དགེ་བ་གང་བསགས་པ།།རབ་དཀར་དྲི་མེད་ཡིད་ཀྱི་མཁར་ཤར་བས།།འགྲོ་བློའི་མུན་པ་མ་ལུས་མཐར་བྱེད་ཤོག།ཅེས་པ་མཛད་པ་སོགས་འཆད་རྩོད་རྩོམ་པ་གང་ལའང་ཐོགས་པ་མེད་པ་ཀུན་ལ་མཐུན་སྣང་དུ་གྲུབ་བོ།།དེ་ནས་བསྙེན་པར་རྫོགས་པའི་ལོ་གྲངས་སུ་སོན་པ་ན།སྟོད་འདུལ་བའི་མཁན་རྒྱུད་གངས་རིའི་ཁྲོད་ཀྱི་ཤིང་རྟ་ཆེན་པོ་རེད་མདའ་བ་གཞོན་ནུ་བློ་གྲོས་ཀྱིས་མཁན་པོ།མཁས་པའི་དབང་ཕྱུག་ཆེན་པོ་དཔལ་འབྱོར་ཤེས་རབ་ཀྱིས་ལས་སློབ།མཚན་དོན་དང་མཐུན་པའི་གཉལ་བ་བློ་གྲོས་མཚུངས་མེད་ཀྱིས་གསང་སྟོན།།གཞན་ཡང་དད་པའི་དགེ་འདུན་གྲངས་ཚང་བའི་དབུས་སུ་དགེ་སློང་གི་སྡོམ་པ་ཡང་དག་པར་བཞེས་ཏེ་འདུལ་འཛིན་གསེར་རིའི་ཕྲེང་བ་ལྟ་བུའི་དབུས་ན་ཟླ་མེད་པའི་ལྷུན་པོ་ལྟ་བུར་གྱུར་ཏོ།།